《和程渔庄救燕》
宋代·牟巘

燕巢屹高垒，蛇行危折罄。不虞猝见侵，怪事发轩屏。

黄口养渐大，紫翮翻相映。雌雄力难护，吞噬气方盛。

岂不避戊己，天意特未定。主人勇赴救，为惠固当竟。

蜿蜒堕尺箠，折首甘所迎。古人致阴类，嗜好用其性。

此族遭炮燔，往往多夭横。人固异于物，纵暴胡忍听。

试看自古来，善者终必胜。羿殒莽亦屠，曾莫保躯命。

报应各以类，岂不信可證。驱而放之菹，是乃三代政。

姑用柳子言，锄吾草莱径。

作者简介：牟巘（一二二七～一三一一），字献甫，一字献之，学者称陵阳先生，井研（今属四川）人，徙居湖州（今属浙江）。以父荫入仕，曾为浙柬提刑。理宗朝，累官大理少卿，以忤贾似道去官。恭宗德祐二年（一二七六）元兵陷临安，即杜门不出，隐居凡三十六年，卒年八十五。有《陵阳集》二十四卷（其中诗六卷）。事见《宋元学案》卷八○，清光绪《井研县志》卷三一有传。牟巘诗，以影印文渊阁《四库全书》本为底本，校以清乾隆十二年周永年刻《陵阳先生集》（简称周本）、清抄本（藏北京图书馆）。底本诗集外之诗及新辑集外诗附于卷末。